
Hogyan adjunk el egy boltot online?

Kulcsszavak: online marketing; kisvállalkozás; marketing stratégia
Az online vásárlás gazdaságilag nálunk fejlettebb országokban (pl. Anglia, Németország) már nagyon elterjedt, de az utóbbi években Magyarországon is egyre jelentősebb része a kereskedelemnek.
A dolgozat összefoglalja a marketingmix, azaz a 4P modell alapján, a fogyasztó elvárásai kielégítésének alapvető és egymással összefüggésben álló tényezőit. Az online vásárlások vizsgálata révén azonban olyan szegmenst vettem górcső alá, melyben a modell négy eleme elméleti síkon ugyan használható, a gyakorlatban viszont a klasszikus értelmezéstől eltérően kell alkalmazzuk.
A kutatásom alapkérdése, hogy hogyan változik a 4P értelmezése az online vásárlások elterjedésével, a webáruházak megjelenésével.
Ennek a területnek az utóbbi pár évben zajló folyamatos térnyerése okán, szükségét éreztem egy, a dolgozatom írásával azonos időben készült felmérésnek is. Primer kutatásom során online kérdőíves megkérdezés formájában az internetes vásárlási szokásokat vizsgálom. Így ellenőrizhettem a szakirodalom által bemutatott keretrendszer időszerűségét.
A kutatást 2013-ban, majd 2014-ben fél év különbséggel kétszer is elvégeztem, hogy ezen a gyorsan változó területen a legfrissebb adatok mellett, kapjak összehasonlítási alapot a dolgozatomhoz. Ezen kutatásom elsődleges célközönsége a Törökbálint és környékén élő lakosság, mely a gyakorlati példában tárgyalt üzlet területi elhelyezkedése miatt releváns. A vonatkozó szakirodalom és az online kérdőíves kutatás eredményeit, saját gyakorlati tapasztalataimmal vetem össze és olyan ajánlásokat fogalmazok meg, melyekkel hozzájárulhatok az internetes értékesítést alkalmazni kívánó kis- és középvállalkozások sikeréhez.



